Jelšovce 17. 02. 2020

**Žiadosť o zabezpečenie služieb občanom**

**Vážený pán predseda NSK,
Vážená pani prednostka OÚ Nitra,
Vážená pani riaditeľka RUVZ Nitra**,

Rada Nitrianskeho regionálneho združenia ZMOS (ďalej NR ZMOS) na svojom zasadnutí dňa 17. februára 2021 konštatovala, že na svoje komuniké a sprievodný list zo dňa 4. februára nedostala žiadnu relevantnú odpoveď od oslovených orgánov štátnej správy.

Spolupráca so súkromným poskytovateľom zdravotnej starostlivosti, odporúčaná Okresným úradom Nitra nerieši požiadavku obcí a je zo strany obcí neprijateľná, nakoľko s malými obmenami je len rovnako prenesením povinností a zodpovednosti za zriadenie a prevádzku MOM, ako zariadenia poskytujúceho zdravotnú starostlivosť, zo strany štátu na „plecia“ samosprávy.

**Vzhľadom na vyššie uvedené, žiadame od Vás písomnú informáciu, či je z Vašej strany možné v dohľadnej dobe zabezpečiť výkon MOM na území členských obcí v pôsobnosti NRZ - ZMOS, tak aby ich činnosťou bolo pokryté celé územie okresu a potreby občanov v prípade ďalšieho nariadeného plošného testovania.**

V prípade, že z Vašej strany toto nie je možné, vyzývame Vás, aby ste sa v rámci svojich kompetencií a možností zasadili za to, že plošné testovanie (v prípade potreby) bude vykonávané len v premorených lokalitách - v obciach, v častiach obcí, tak ako to už dlhšiu dobu navrhujú odborníci, nie však celoplošne na území okresu či kraja. Rovnako apelujeme, aby bola zvážená podmienka preukázať sa potvrdením o negatívnom výsledku testovania nie starším ako 7 dní pri ceste do práce, čo mení dobrovoľnosť testovania na vynútenú povinnosť.

Opakované celoplošné testovanie vykonávané tak, ako doteraz, dlhodobo neprináša očakávané výsledky a je len plytvaním ľudskou energiou, ochotou dobrovoľníkov, ale aj finančnými prostriedkami štátu respektíve obcí.

Starostovia obcí si uvedomujú zložitosť situácie a v žiadnom prípade nezľahčujú dopady pandémie. Naďalej sú ochotní spolupracovať a pomáhať, odmietajú však suplovať úlohy štátu a zdravotníckych zariadení. Štátnym orgánom a NSK sú pripravení poskytnúť všestrannú súčinnosť pre výkon testovania (priestor, energie, registráciu osôb, oznamy a pod.), pokiaľ budú oslovení.

V mene kolektívu starostov a primátorov okresu Nitra,

S úctou

Ladislav Hroššo

predseda NRZ-ZMOS,

starosta Obce Jelšovce